DA Den Europæiske Unions Tidende CE 78/576

(2004/C 78 E/0609)

SKRIFTLIG FORESPØRGSEL P-3527/03

af Rijk van Dam (EDD) til Kommissionen

(20. november 2003)

Om: Revisionsrettens særberetning nr. 4/2003 om udvikling af landdistrikterne: støtte til ugunstigt stillede områder

I punkt 77 i Revisionsrettens særberetning nr. 4/2003 (1) konstaterer Retten bl.a., at Kommissionen bør foretage en fuldstændig og dybtgående undersøgelse af alle eksisterende klassificeringer som ugunstigt stillede områder: Kommissionen anfører i sit svar blandt andet, at evalueringen af de nuværende programmer vil give nye oplysninger til brug for en sådan undersøgelse.

1. Har Kommissionen på grundlag af de oplysninger, den har opnået gennem overvågning og evaluering, konkluderet, at de gældende klassificeringer som problemområder ikke længere er gyldige, og at det derfor må hindres, at der sker en overkompensation i de nuværende programmer, hhv. at dette ikke kan undgås?

2. Hvilke korrektioner har Kommissionen i bekræftende fald foretaget? Hvis Kommissionen afviser, at klassifikationerne er ugyldige, kan den da give de nødvendige oplysninger, der begrunder dette, og udtrykkeligt erklære, at de nuværende klassifikationer er gyldige og kan anvendes præcist, således at overkompensation fornuftigvis kan udelukkes?

3. Har Kommissionen nu en klar og anvendelig definition på fænomenet overkompensation, idet dette begreb hverken defineres i direktiv 75/268/EØF (2), i forordning 1257/1999 (3) eller i andre retsakter?

4. Mener Kommissionen — og kan den bevise — at udgifterne i forbindelse med denne ordning nu er i overensstemmelse med gældende retsakter og bestemmelser? Kan Kommissionen også give information, der viser, at de enorme forskelle mellem regioner og medlemsstater i kompensation pr. ha. eller pr. landbrugsbedrift er berettigede?

Svar afgivet på Kommissionens vegne af Franz Fischler

(18. december 2003)

For indeværende programmeringsperiode for udvikling af landdistrikterne skal de enkelte medlemsstater inden udgangen af 2003 fremlægge en midtvejsevaluering, som omfatter foranstaltningen til fordel for ugunstigt stillede områder. En sammenfatning for hele EU vil foreligge i 2004. Der kan forventes yderligere oplysninger fra en ajourføring af midtvejsevalueringen og fra den efterfølgende evaluering. De evalueringer, som Kommissionen for øjeblikket råder over, vedrører den foregående programmeringsperiode (1994-99).

Slutrapporten, som er en evaluering af foranstaltningerne i forordning (EF) nr. 950/97 (4) til forbedring af landbrugsstrukturerne, indeholder følgende konklusioner med hensyn til kompensation:

— støtteordningen for ugunstigt stillede områder har helt klart nået målet at kompensere for naturbetingede ulemper, som medfører øgede produktionsomkostninger

— det forhold, at støtten til disse områder ikke fastlægges på samme måde, må dog betragtes som en medvirkende faktor til underkompensation i de fleste af dem og til overkompensation i dem, hvor ulemperne er små eller næsten ubetydelige, når man sammenligner med de områder i den pågældende medlemsstat, som ikke er ugunstigt stillede.

Listen over ugunstigt stillede områder blev fastlagt i 90'erne og er ikke ændret meget siden. Med den nye forordning (EF) nr. 1257/1999 (5) fastsætter medlemsstaterne selv, hvilke områder der skal betragtes som ugunstigt stillede, på grundlag af de fælles kriterier for en klassificering, der er fastsat i forordningen. De kvantitative kriterier i begrundelsen for direktiv 75/268/CEE (6) fungerer fortsat som retningslinjer for den nuværende klassificering. Når den kommende forordning om udvikling af landdistrikterne skal udarbejdes for næste programmeringsperiode, vil foranstaltningen til fordel for ugunstigt stillede områder — ligesom de øvrige foranstaltninger — blive revideret ud fra de evalueringer, der er til rådighed.

Ifølge artikel 15 i forordning (EF) nr. 1257/1999 skal kompensationen være tilstrækkelig til at kompensere for ulemperne (proportionalitetsprincippet), men må ikke være større end nødvendigt (forbud mod overkompensation).

Det er medlemsstaternes opgave at anvende kompensationsprincippet i praksis. Forskellene mellem medlemsstaterne med hensyn til den støtte, der gives pr. hektar, afspejler forskellene i produktivitet pr. hektar Forskellene i den støtte, der gives pr. landbrugsbedrift, afspejler strukturforskelle, som hænger sammen med bedrifternes størrelse.

(1) EFT C 151 af 27.6.2003, s. 1.

(2) EFT L 128 af 19.5.1975, s. 1.

(3) EFT L 160 af 26.6.1999, s. 80.

(4) Rådets forordning (EF) nr. 950/97 af 20. maj 1997 om forbedring af landbrugsstrukturernes effektivitet, EFT L 142 af 2.6.1997.

(5) Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger, EFT L 160 af 26.6.1999.

(6) Rådets direktiv 75/268/EØF af 28. april 1975 om landbrug i bjergområder og i visse ugunstigt stillede områder, EFT L 128 af 19.5.1975.